SA pluk ‘wrang vrugte’ van opstand wat lank reeds broeiGewone Suid-Afrikaners help opruim nadat plunderaars die afgelope paar dae chaos op talle plekke veroorsaak het. (Foto: Twitter) Die Thabo Mbeki-stigting sê Suid-Afrika pluk nou die “wrang vrugte van ŉ teenrevolusionêre opstand wat lank reeds broei in die hart van wat ons gewoonweg staatskaping noem”. Die stigting sê hy het met diepe kommer kennis geneem van die verwoesting van private en staatseiendom tydens die onluste in die afgelope week. “Die kenmerke van staatskaping – die doelbewuste en stelselmatige wegkalwing van staatsbronne wat ons by die Suid-Afrikaanse Inkomstediens (SAID) en staatsbeheerde ondernemings gesien het, asook die verswakking van alle afdelings van wetstoepassing, waaronder intelligensie-agentskappe en die Nasionale Vervolgingsgesag – is kommerwekkend. “Die ekonomiese sabotasie en roekelose verwoesting van eiendom en infrastruktuur kan nie as toevallig aanvaar word nie. Ons onthou dat die huidige situasie voorafgegaan is deur openlike dreigemente van burgeroorlog en onrus,” lui ŉ verklaring van die stigting. Die stigting sê hy erken ook dat die demokratiese staat hom in ŉ moeilike posisie bevind en dat die demokratiese bestel vir baie Suid-Afrikaners nie voldoen aan die belofte van ŉ beter sosiaal-ekonomiese toestand nie. “Veel meer moet in dié verband gedoen word.” Die stigting sê die sosiaal-ekonomiese probleme van baie mense en die onlangse inhegtenisneming van oudpres. Jacob Zuma was die perfekte toestand om ŉ aanval op die staat en die konstitusioneel demokratiese beginsel waarop dit berus, van stapel te stuur. Die stigting sê voorts die magdom verkeerde inligting wat versprei word, is goed georkestreer om te verseker dat die land gekonfronteer gaan word met ŉ bevolking wat alle hoop verloor het wanneer die vlamme eindelik geblus word. “Ons vra vir kalmte, eenheid en waaksaamheid in hierdie moeilike tyd. Ons doen ŉ beroep op alle Suid-Afrikaners en alle sektore van ons samelewing om nie mislei te word en die slagoffers te wees van die meesters van die donker kunste wat ons uitdagings wil uitbuit nie.” Die stigting doen, selfs nog belangriker, ŉ beroep op die regering en wetstoepassingsagentskappe om geen steen onaangeroer te laat om diegene agter die opstande te laat boet nie. Hy vra ook vir ŉ dringende byeenkoms van die regering en al sy maatskaplike vennote om kort-, medium- en langtermynplanne vir ekonomiese herstel te beraam en in werking te stel.